**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona o požiadavkách na prístupnosť výrobkov a služieb pre osoby so zdravotným postihnutím a o zmene a doplnení niektorých zákonovsa predkladá na rokovanie vlády Slovenskej republiky s týmito rozpormi:

**Slovenská obchodná inšpekcia** nesúhlasí s rozšírením jej kompetencií o dozor nad plnením požiadaviek na prístupnosť služieb podľa predloženého návrhu zákona z dôvodu, že nemá dostatočné personálne ani odborné kapacity na prevzatie tejto kompetencie.

**Národná rada občanov so zdravotným postihnutím v Slovenskej republike a Úrad komisára pre osoby so zdravotným postihnutím** žiadajú rozšíriť pôsobnosť zákona na prístupnosť elektronického predaja lístkov nielen v oblasti dopravy, ale aj lístkov a vstupeniek na kultúrne, spoločenské, ekumenické a iné podujatia určené širokej verejnosti a taktiež na webové sídla pri predaji lístkov online, a to z dôvodu zabezpečenia prístupnosti čo najširšieho okruhu služieb zdravotne postihnutým osobám a ich čo najlepšiemu prístupu k fyzickému prostrediu.